标题：注解伤寒论
注解伤寒论
概述《注解伤寒论》，伤寒著作。十卷。汉·张仲景著，金·成无己注。书成于1144年。现存最早的《伤寒论》全注本。明赵开美校刻《仲景全书》时，盛赞成氏“博极研精，深造自得，本难（经）、素（问）、灵枢诸书以发明其奥：因仲景方论以辨析其理。极表里、虚实、阴阳、死生之说，究药病轻重去取加减之意。”遵照王叔和旧制对《伤寒论》之编次不作任何改动。全书注解比较详明，能够阐析仲景辨证论治之理，立法处方之趣，对后世伤寒学派产生了巨大影响。但也偶有随文训释、自相矛盾之处。当前的成注本有明·汪济川校刊本及《医统正脉》本等。1949年以后有排印本。序夫前圣有作，后必有继而述之者，则其教乃得着于世矣。医之道源自炎黄，以至神之妙，始兴经方；继而伊芳尹以元圣之才，撰成汤液，俾黎庶之疾疚，咸遂蠲除，使万代之生灵，普蒙拯济；后汉张仲景，又广汤液为伤寒卒病论十数卷，然后医方大备，兹先圣后圣，若合符节。至晋太医令王叔和，以仲景之书，撰次成叙，得为完秩。（医统本作“帙”）昔人以仲景方一部为众方之祖，盖能继述先圣之所作，迄今千有余年，不坠于地者，又得王氏阐明之力也。伤寒论十卷，其言精而奥，其法简而详，非寡闻浅见所能赜究。后虽有学人，又各自名家，未见发明。仆忝医业，自幼徂老，耽味仲景之书五十余年矣，虽粗得其门而近升乎堂，然未入于室，常为之慊然。昨者，解后（医统本作“邂逅”）聊摄成公，议论该博，术业精通，而有家学，注成伤寒十卷，出以示仆，其三百九十七法之内，分析异同，彰明隐奥，调陈脉理，区别阴阳，使表里以昭然，俾汗下而灼见；百一十二方之后，通明名号之由，彰显药性之主，十剂轻重之攸分，七精制用之斯见，别气味之所宜，明补泻之所适，又皆引内经，旁牵众说，方法之辨，莫不允当，实前贤所未言，后学所未识，是得仲景之深意者也。昔所谓慊然者，今悉达其奥矣！亲觌其书，诚难默默，不揆荒芜，聊序其略。
\x时甲子中秋日洛阳严器之序。\x
注解伤寒论节选
伤寒卒病论集论曰∶余每览越人入虢之诊，望齐侯之色，未尝不慨然叹其才秀也。怪当今居世之士，曾不留神医药，精究方术，上以疗君亲之疾，下以救贫贱之厄，中以保身长全，以养其生，但竞逐荣势，企踵权豪，孜孜汲汲，惟名利是务，崇饰其末，忽弃其本，华其外，而悴其内，皮之不存，毛将安附焉。卒然遭邪风之气，婴非常之疾，患及祸至，而方震栗，降志屈节，钦望巫祝，告穷归天，束手受败，赉百年之寿命，持至贵之重器，委付凡医，恣其所措，咄嗟呜呼！厥身已毙，神明消灭，变为异物，幽潜重泉，徒为啼泣，痛夫！举世昏迷，莫能觉悟，不惜其命，若是轻生，彼何荣势之云哉！而进不能爱人知人，退不能爱身知己，遇灾值祸，身居厄地，蒙蒙昧昧，蠢若游魂。哀乎！趋世之士，驰竞浮华，不固根本，忘躯徇物，危若冰谷，至于是也。余宗族素多，向余二百，建安纪年以来，犹未十稔，其死亡者，三分有二，伤寒十居其七。感往昔之沦丧，伤横夭之莫救，乃勤求古训，博采众方，撰用素问、九卷、八十一难、阴阳大论、胎胪药录，并平脉辨证，为伤寒杂病论合十六卷，虽未能尽愈诸病，庶可以见病知源，若能寻余所集，思过半矣。夫天布五行，以运万类，人禀五常，以有五脏，经络府俞，阴阳会通，玄冥幽微，变化难极，自非才高识妙，岂能探其理致哉！上古有神农、黄帝、岐伯、伯高、雷公、少俞、少师、仲文，中世有长桑、扁鹊，汉有公乘阳庆及仓公，下此以往，未之闻也。观今之医，不念思求经旨，以演其所知，各承家技，终始顺旧，省疾问病，务在口给，相对斯须，便处汤药，按寸不及尺，握手不及足，人迎趺阳，三部不参，动数发息，不满五十，短期未知决诊，九候曾无仿佛，明堂阙庭，尽不见察，所谓窥管而已。夫欲视死别生，实为难矣。孔子云，生而知之者上，学则亚之，多闻博浅，知之次也。余宿尚方术，请事斯语。
辨脉法第一问曰∶脉有阴阳者，（赵本无“者”字）何谓也。答曰∶凡脉大、浮、数、动、滑，此名阳也；脉沉、涩、弱、弦、微，此名阴也。凡阴病见阳脉者生，阳病见阴脉者死。《内经》曰∶微妙在脉，不可不察。察之有纪，从阴阳始。始之有经，从五行生。兹首论曰∶（医统本无“曰”字）脉之阴阳者，以脉从阴阳始故也。阳脉有五，阴脉有五，以脉从五行生故也。阳道常饶，大、浮、数、动、滑五者，比之平脉也。有余，故谓之阳。阴道常乏，沉、涩、弱、弦、微五者，比之平脉也。不及，故谓之阴。伤寒之为病，邪在表，则见阳脉；邪在里，则见阴脉。阴病见阳脉而主生者，则邪气自里之表，欲汗而解也，如厥阴中风，脉微浮，为欲愈，不浮，为未愈者是也。阳病见阴脉而主死者，则邪气自表入里，正虚邪胜，如谵言、妄语、脉沉细者死是也。
《金匮要略》曰∶诸病在外者可治，入里者即死，此之谓也。问曰∶脉有阳结阴结者，何以别之。答曰∶其脉浮而数，能食，不大便者，此为实，名曰阳结也。期十七日当剧。其脉沉而迟，不能食，身体重，大便反硬，名曰阴结也。期十四日当剧。结者，气偏结固，阴阳之气不得而杂之。阴中有阳，阳中有阴，阴阳相杂以为和，不相杂以为结。浮数，阳脉也；能食而不大便，里实也。为阳气结固，阴不得而杂之，是名阳结。沉迟，阴脉也；不能食，身体重，阴病也；阴病见阴脉，则当下利，今大便硬者，为阴气结固，阳不得而杂之，是名阴结。论其数者，伤寒之病，一日太阳，二日阳明，三日少阳，四日太阴，五日少阴，六日厥阴。至六日为传经尽，七日当愈。七日不愈者，谓之再传（医统本无“传”字）经。言再传（医统本无“传”字）经者，再自太阳而传，至十二日再至厥阴为传经尽，十三日当愈。十三日不愈者，谓之过经，言再传（医统本无“传”字）过太阳之经，亦以次而传之也。阳结为火，至十七日传少阴水，水能制火，火邪解散，则愈；阴结属水，至十四日传阳明土，土能制水，水邪解散，则愈。彼邪气结甚，水又不能制火，土又不能制水，故当剧。
《内经》曰∶一候后则病，二候后则病甚，三候后则病危也。问曰∶病有洒淅恶寒而复发热者，何？答曰∶阴脉不足，阳往从之；阳脉不足，阴往乘之。曰∶何谓阳不足。答曰∶假令寸口脉微，名曰阳不足，阴气上入阳中，则洒淅恶寒也。曰∶何谓阴不足。答曰∶假令（赵本无“假令”二字）尺脉弱，名曰阴不足，阳气下陷入阴中，则发热也。一阴一阳谓之道，偏阴偏阳谓之疾。阴偏不足，则阳得而从之；阳偏不足，则阴得而乘之。阳不足，则阴气上入阳中，为恶寒者，阴胜则寒矣；阴不足，阳气下陷入阴中，为发热者，阳胜则热矣。阳脉浮（赵本注∶“一作微”）阴脉弱者，则血虚。血虚则筋急也。阳为气，阴为血。阳脉浮者，卫气强也；阴脉弱者，荣血弱也。《难经》曰∶气主之，血主濡之。血虚，则不能濡润筋络，故筋急也。其脉沉者，荣气微也。《内经》云∶脉者，血之府也。脉实则血实，脉虚则血虚，此其常也。脉沉者，知荣血内微也。其脉浮，而汗出如流珠者，卫气衰也。《针经》云∶卫气者，所以温分肉、充皮毛、肥腠理、司开合者也。脉浮，汗出如流珠者，腠理不密，开合不司，为卫气外衰也。浮主候卫，沉主候荣，以浮沉别荣卫之衰微，理固然矣。然而衰甚于微，所以于荣言微，而卫言衰者，以其汗出如流珠，为阳气外脱，所以卫病甚于荣也。荣气微者，加烧针，则血流（赵本作“留”）不行，更发热而躁烦也。卫阳也，荣阴也。烧针益阳而损阴。荣气微者，谓阴虚也。《内经》曰∶阴虚而（医统本作“生”）内热，方其内热，又加烧针以补阳，不惟两热相合而荣血不行，必更外发然而内躁烦也。脉（赵本注∶“一云秋脉”）蔼蔼，如车盖者，名曰阳结也。蔼蔼如车盖者，大而厌厌聂聂也。为阳气郁结于外，不与阴气和杂也。脉（赵本注∶“一云夏脉”），（赵本作∶“累累”）如循长竿者，名曰阴结也。累累如循长竿者，连连而强直也。为阴气郁结于内，不与阳气和杂也。脉瞥瞥，如羹上肥者，阳气微也。轻浮而阳（医统本作“主”）微也。脉萦萦，如蜘蛛丝者，阳气（赵本注∶“一云阴气”）衰也。萦萦滞也，若萦萦惹惹之不利也。如蜘蛛丝者，至细也。微为阳微，细为阳衰。
《脉要》曰∶微为气痞，是未至于衰。《内经》曰∶细则气少，以至细为阳衰宜矣。脉绵绵，如泻漆之绝者，亡其血也。绵绵者，连绵而软也。如泻漆之绝者，前大而后细也。《正理论》曰∶天枢开发，精移气变，阴阳交会，胃和脉生，脉复生也。阳气前（医统本作“先”）至，阴气后至，则脉前为阳气，后为阴气。脉来，前大后细，为阳气有余，而阴气不足，是知亡血。脉来缓，时一止复来者，名曰结。脉来数，时一止复来者，名曰促。（赵本注∶“一作纵”）脉，阳盛则促，阴盛则结，此皆病脉。脉一息四至曰平，一息三至曰迟，小快于迟曰缓，一息六至曰数，时有一止者，阴阳之气不得相续也。阳行也速，阴行也缓。缓以候阴，若阴气胜，而阳不能相续，则脉来缓而时一止；数以候阳，若阳气胜，而阴不能相续，则脉来数而时一止。伤寒有结代之脉，动而中止，不能自还为死脉。此结促之脉，止是阴阳偏胜，而时有一止，即非脱绝而止。云此皆病脉。阴阳相搏，名曰动。阳动则汗出，阴动则发热。形冷、恶寒者，此三焦伤也。动，为阴阳相搏，方其阴阳相搏而虚者，则动。阳动为阳虚，故汗出；阴动为阴虚，故发热也。如不汗出，发热，而反形冷、恶寒者，三焦伤也。三焦者，原气之别使，主行气于阳。三焦既伤，则阳气不通而微，致身冷而恶寒也。
《金匮要略》曰∶阳气不通即身冷。经曰∶阳微则恶寒。若数脉见于关上，上下无头尾，如豆大，厥厥动摇者，名曰动也。《脉经》云∶阳出阴入，以关为界。关为阴阳之中也，若数脉见于关上，上下无头尾，如豆大，厥厥动摇者，是阴阳之气相搏也，故名曰动。阳脉浮大而濡，阴脉浮大而濡，阴脉与阳脉同等者，名曰缓也。阳脉寸口也，阴脉尺中也。上下同等，无有偏胜者，是阴阳之气和缓也，非若迟缓之有邪也。阴阳偏胜者为结、为促，阴阳相搏者为动，阴阳气和者为缓，学人不可不知也。脉浮而紧者，名曰弦也。弦者状如弓弦，按之不移也。脉紧（赵本作“阴”）者，如转索无常也。《脉经》云∶弦与紧相类，以弦为虚，故虽紧如（医统本作“而”）弦，而按之不移，不移则不足也。经曰∶弦则为减，以紧为实，是切之如转索无常而不散。《金匮要略》曰∶脉紧如转索无常者，有宿食也。脉弦而大，弦则为减，大则为芤。减则为寒，芤则为虚。寒虚相搏，此名为革。妇人则半产、漏下，男子则亡血、失精。弦则为减，减则为寒。寒者谓阳气少也。大则为芤，芤则为虚，虚者谓血少不足也。（熊校记∶芤则为虚者，汪本虚下增虚字。按注义总释弦减寒气少，大芤虚为血少，非单言寒少气、虚少血也。元版上句误重寒字，谓血少不足也。旧钞与汪本同。按少即不足，于义为复，少字疑误衍）所谓革者，言其既寒且虚，则气血改革，不循常度。男子得之，为真阳减，而不能内固，故主亡血、失精；妇人得之，为阴血虚，而不能滋养，故主半产、漏下。问曰∶病有战而汗出，因得解者，何也？答曰∶脉浮而紧，按之反芤，此为本虚，故当战而汗出也。其人本虚，是以发战。以脉浮，故当汗出而解也。浮为阳，紧为阴，芤为虚。阴阳争则战，邪气将出，邪与正争，其人本虚，是以发战。正气胜则战，战已复发热而大汗解也。若脉浮而数，按之不芤，此人本不虚；若欲自解，但汗出耳，不发战也。浮、数，阳也。本实阳胜，邪不能与正争，故不发战也。
问曰∶病有不战而汗出解者，何也？答曰∶脉大而浮数，故知不战汗出而解也。阳胜则热，阴胜则寒，阴阳争则战。脉大而浮数皆阳也，阳气全胜，阴无所争，何战之有。问曰∶病有不战，不汗出而解者，何也？答曰∶其脉自微，此以曾经（赵本无“经”字）发汗、若吐、若下、若亡血，以内无津液，此阴阳自和，必自愈，故不战、不汗出而解也。脉微者，邪气微也。邪气已微，正气又弱，脉所以微。既经发汗、吐下、亡阳、亡血，内无津液，则不能作汗，得阴阳气和而自愈也。问曰∶伤寒三日，脉浮数而微，病患身凉和者，何也？答曰∶此为欲解也。解以夜半。脉浮而解者，然汗出也；脉数而解者，必能食也；脉微而解者，必大汗出也。伤寒三日，阳去入阴之时，病患身热，脉浮数而大，邪气传也；若身凉和，脉浮数而微者，则邪气不传而欲解也。解以夜半者，阳生于子也。脉浮，主然汗出而解者，邪从外散也；脉数，主能食而解者，胃气和也；脉微，主大汗出而解者，邪气微也。
问曰∶脉病，欲知愈未愈者，何以别之？答曰∶寸口、关上、尺中三处，大小、浮沉、迟数同等，虽有寒热不解者，此脉阴阳为和平，虽剧当愈。三部脉均等，即正气已和，虽有余邪，何害之有。立夏，（赵本立上有“师曰”二字）得洪（赵本注∶“一作浮”）大脉，是其本位。其人病，身体苦疼重者，须发其汗；若明日身不疼不重者，不须发汗；若汗自出者，明日便解矣。何以言之，立夏得洪大脉，（赵本作“立夏脉洪大”）是其时脉，故使然也。四时仿此。脉来应时，为正气内固，虽外感邪气，但微自汗出而亦解尔。《内经》曰∶脉得四时之顺者病无他。问曰∶凡病欲知何时得？何时愈？答曰∶假令夜半得病，（赵本有“者”字）明日日中愈；日中得病，（赵本有“者”字）夜半愈。何以言之？日中得病，夜半愈者，以阳得阴则解也。夜半得病，明日日中愈者，以阴得阳则解也。日中得病者，阳受之，夜半得病者，阴受之。阳不和，得阴则和，是解以夜半；阴不和，得阳则和，是解以日中。经曰∶用阳和阴，用阴和阳。寸口脉浮为在表，沉为在里，数为在腑，迟为在脏。假令脉迟，此为在脏也。经曰∶诸阳浮数为乘腑，诸阴迟涩为乘脏。趺阳脉浮而涩，少阴脉如经也，（赵本医统本并作“者”）其病在脾，法当下利。何以知之？若脉浮大者，气实血虚也。今趺阳脉浮而涩，故知脾气不足，胃气虚也。以少阴脉弦而浮，（赵本注∶“一作沉”）才见此为调脉，故称如经也。若反滑而数者，故知当屎脓也。（赵本注∶“玉函作溺”）趺阳者，胃之脉。诊得浮而涩者，脾胃不足也。浮者，以为气实，涩者，以为血虚者，此非也。
经曰∶脉浮而大，浮为气实，大为血虚。若脉浮大，当为气实血虚。今趺阳脉浮而涩，浮则胃虚，涩则脾寒，脾胃虚寒，则谷不消，而水不别，法当下利。少阴肾脉也，肾为肺之子，为肝之母，浮为肺脉，弦为肝脉，少阴脉弦而浮，为子母相生，故云调脉。若滑而数者，则客热在下焦，使血流腐而为脓，故屎脓也。寸口脉浮而紧，浮则为风，紧则为寒。风则伤卫，寒则伤荣。荣卫俱病，骨节烦疼，当发其汗也。《脉经》云∶风伤阳，寒伤阴。卫为阳，荣为阴，风为阳，寒为阴，各从其类而伤也。《易》曰∶水流湿、火就燥者，是矣！卫得风则热，荣得寒则痛。荣卫俱病，故致骨节烦疼，当与麻黄汤，发汗则愈。趺阳脉迟而缓，胃气如经也。趺阳脉浮而数，浮则伤胃，数则动脾，此非本病，医特下之所为也。荣卫内陷，其数先微，脉反但浮，其人必大便硬，气噫而除。何以言之？本以数脉动脾，其数先微，故知脾气不治，大便硬，气噫而除。今脉反浮，其数改微，邪气独留，心中则饥，邪热不杀谷，潮热发渴，数脉当迟缓，脉因前后度数如法，病者则饥。数脉不时，则生恶疮也。经，常也。趺阳之脉，以候脾胃，故迟缓之脉为常。若脉浮数，则为医妄下，伤胃动脾，邪气乘虚内陷也。邪在表则见阳脉，邪在里则见阴脉。邪在表之时，脉浮而数也，因下里虚，荣卫内陷，邪客于脾，以数则动脾。今数先微，则是脾邪先陷于里也，胃虚脾热，津液干少，大便必硬。
《针经》曰∶脾病善噫，得后出余气，则快然而衰，今脾客邪热，故气噫而除。脾能消磨（医统本作“磨消”）水谷，今邪气独留于脾，脾气不治，心中虽饥而不能杀谷也。脾主为胃行其津液，脾为热烁，故潮热而发渴也。趺阳之脉，本迟而缓，因下之后，变为浮（医统本作“浮为”）数，荣卫内陷，数复改微，是脉因前后度数如法，邪热内陷于脾，而心中善饥也。数脉不时者，为数当改微，而复不微，如此则是邪气不传于里，但郁于荣卫之中，必出自肌皮，为恶疮也。师曰∶病患脉微而涩者，此为医所病也。大发其汗，又数大下之，其人亡血，病当恶寒，后乃发热，无休止时。夏月盛热，欲着覆衣，冬月盛寒，欲裸其身，所以然者，阳微则恶寒，阴弱则发热。此医发其汗，令（赵本作“使”）阳气微，又大下之，令阴气弱，五月之时，阳气在表，胃中虚冷，以阳气内微，不能胜冷，故欲着覆衣；十一月之时，阳气在里，胃中烦热，以阴气内弱，不能胜热，故欲裸其身。又阴脉迟涩，故知血亡也。（赵本作“亡血”）微为亡阳，涩则无血，不当汗而强与汗之者，令阳气微，阴气上入阳中，则恶寒，故曰阳微则恶寒。不当下而强与下之者，令阴气弱，阳气下陷入阴中，则发热，故曰阴弱则发热。气为阳，血为阴，阳脉以候气，阴脉以候血，阴脉迟涩，为荣血不足，故知亡血。经曰∶尺脉迟者，不可发汗，以荣气不足，血少故也。脉浮而大，心下反硬，有热属脏者，攻之，不令发汗。浮大之脉，当责邪在表，若心下反硬者，则热已甚，而内结也。有热属脏者，为别无虚寒，而但见里热也。脏属阴，为悉在里，故可下之。攻之谓下之也，不可谓脉浮大，更与发汗。
《病源》曰∶热毒瓦斯乘心，心下痞满，此为有实，宜速下之。属腑者，不令溲数。溲数则大便硬，汗多则热愈，汗少则便难，脉迟尚未可攻。虽心下硬，若余无里证，但见表证者，为病在阳，谓之属腑，当先解表，然后攻痞。溲，小便也，勿为饮结，而利小便，使其溲数，大便必硬也。经曰∶小便数者，大便必硬，谓走其津液也。汗多，则邪气除而热愈，汗少，则邪热不尽，又走其津液，必便难也。硬家当下，设脉迟，则未可攻，以迟为不足，即里气未实故也。脉浮而洪，身汗如油，喘而不休，水浆不下，体形（赵本作“形体”）不仁，乍静乍乱，此为命绝也。病有不可治者，为邪气胜于正气也。《内经》曰∶大则邪至。又曰∶大则病进。脉浮而洪者，邪气胜也；身汗如油，喘而不休者；正气脱也；四时以胃气为本，水浆不下者，胃气尽也；一身以荣卫为充，形体不仁者，荣卫绝也；不仁为痛痒俱不知也。《针经》曰∶荣卫不行，故为不仁。争则乱，安则静，乍静乍乱者，正与邪争，正负邪胜也。正气已脱，胃气又尽，荣卫俱绝，邪气独胜，故曰命绝也。又未知何脏先受其灾，若汗出发润，喘不休者，此为肺先绝也。肺，为气之主，为津液之帅。汗出、发润者，津脱也；喘不休者，气脱也。阳反独留，形体如烟熏，直视摇头，（赵本医统本皆有“者”字）此（赵本有“为”字）心绝也。肺主气，心主血，气为阳，血为阴。阳反独留者，则为身体大热，是血先绝而气独在也。形体如烟熏者，为身无精华，是血绝不荣于身也。心脉侠咽系目，直视者，心经绝也。头为诸阳之会，摇头者，阴绝而阳无根也。唇吻反青，四肢习者，此为肝绝也。唇吻者，脾之候。肝色青，肝绝，则真色见于所胜之部也。四肢者，脾所主。肝主筋，肝绝则筋脉引急，发于所胜之分也。 习者，为振动，若搐搦，手足时时引缩也。环口黧黑，柔汗发黄者，此为脾绝也。脾主口唇，绝则精华去，故环口黧黑。柔为阴，柔汗，冷汗也。脾胃为津液之本，阳气之宗，柔汗发黄者，脾绝，而阳脱，真色见也。溲便遗失、狂言、目反直视者，此为肾绝也。肾司开合，禁固便溺。溲便遗失者，肾绝不能约制也。肾藏志，狂言者，志不守也。
《内经》曰∶狂言者，是失志矣。失志者死。《针经》曰∶五脏之精气皆上注于目，骨之精为瞳子，目反直视者，肾绝，则骨之精不荣于瞳子，而瞳子不转也。又未知何脏阴阳前绝，若阳气前绝，阴气后竭者，其人死，身色必青；阴气前绝，阳气后竭者，其人死，身色必赤，腋下温，心下热也。阳主热而色赤，阴主寒而色青。其人死也，身色青，则阴未离乎体，故曰阴气后竭。身色赤，腋下温，心下热，则阳未离乎体，故曰阳气后竭。《针经》云∶（医统本作“曰”）人有两死而无两生，此之谓也。寸口脉浮大，而医反下之，此为大逆。浮则无血，大则为寒，寒气相搏，则为肠鸣，医乃不知，而反饮冷水，令汗大出，水得寒气，冷必相搏，其人即KT 。经云∶脉浮大，应发汗，若反下之，为大逆。浮大之脉，邪在表也，当发其汗，若反下之，是攻其正气，邪气得以深入，故为大逆。浮则无血者，下后亡血也；大则为寒者，邪气独在也。寒邪因里虚而入，寒气相搏，乃为肠鸣，医见脉大，以为有热，饮以冷水，欲令水寒胜热而作大汗，里先虚寒，又得冷水，水寒相搏，使中焦之气涩滞，故令KT 也。趺阳脉浮，浮则为虚，浮虚相搏，故令气KT ，言胃气虚竭也。脉滑，则为哕。此为医咎，责虚取实，守空迫血。脉浮、鼻中燥者，必衄也。趺阳脉浮为KT ，脉滑为哕，皆医之咎，责虚取实之过也。《内经》曰∶阴在内，阳之守也，阳在外，阴之使也。发汗攻阳，亡津液，而阳气不足者，谓之守空。经曰∶表气微虚，里气不守，故使邪中于阴也。阴（医统本作“阳”）不为阴守，邪气因得而入之，内搏阴血，阴失所守，血乃妄行，未知从何道而出。若脉浮、鼻燥者，知血必从鼻中出也。诸脉浮数，当发热，而洒淅恶寒，若有痛处，饮食如常者，蓄积有脓也。浮数之脉，主邪在经，当发热，而洒淅恶寒，病患一身尽痛，不欲饮食者，伤寒也。若虽发热，恶寒而痛，偏着一处，饮食如常者，即非伤寒，是邪气郁结于经络之间，血气壅遏不通，欲蓄聚而成痈脓也。脉浮而迟；面热赤而战惕者，六七日当汗出而解；反发热者，瘥迟。迟为无阳，不能作汗，其身必痒也。脉浮，面热赤者，邪气外浮于表也；脉迟，战惕者，本气不足也。六七日为（医统本有“邪”字）传经尽，当汗出而解之时。若当汗不汗，反发热者，为里虚津液不多，不能作汗，既不汗，邪无从出，是以瘥迟。发热为邪气浮于皮肤，必作身痒也，经曰∶以其不能得小汗出，故其身必痒也。
寸口脉阴阳俱紧者，法当清邪中于上焦，浊邪中于下焦。清邪中上，名曰洁也；浊邪中下，名曰浑也。阴中于邪，必内栗也，表气微虚，里气不守，故使邪中于阴也。阳中于邪，必发热、头痛、项强、颈挛、腰痛、胫酸，所为阳中雾露之气，故曰清邪中上。浊邪中下，阴气为栗，足膝逆冷，便溺妄出，表气微虚，里气微急，三焦相混，内外不通，上焦怫郁，脏气相熏，口烂食也。中焦不治，胃气上冲，脾气不转，胃中为浊，荣卫不通，血凝不流。若卫气前通者，小便赤黄，与热相搏，因热作使，游于经络，出入脏腑，热气所过，则为痈脓。若阴气前通者，阳气厥微，阴无所使，客气内入，嚏而出之，声咽塞，寒厥相逐，（赵本作“追”）为热所拥，血凝自下，状如豚肝，阴阳俱厥，脾气弧弱，五液注下，下焦不阖，（赵本注∶“一作盍”）清便下重，令便数、难，脐（赵本作“齐”）筑湫痛，命将难全。浮为阳，沉为阴。阳脉紧，则雾露之气中于上焦；阴脉紧，则寒邪中于下焦。上焦者，太阳也。下焦者，少阴也。发热、头痛、项强、颈挛、腰疼、胫酸者，雾露之气中于太阳之经也；浊邪中下，阴气为栗，足胫逆冷，便溺妄出者，寒邪中于少阴也。因表气微虚，邪入而客之，又里气不守，邪乘里弱，遂中于阴，阴虚遇邪，内为惧栗，致气微急矣。《内经》曰∶阳病者，上行极而下；阴病者，下行极而上。此上焦之邪，甚则下干中焦，下焦之邪，甚则上干中焦，由是三焦混乱也。三焦主持诸气，三焦既相混乱，则内外之气，俱不得通，膻中为阳气之海，气因不得通于内外，怫郁于上焦而为热，与脏相熏，口烂食。《内经》曰∶隔热不便，上为口糜。中焦为上下二焦之邪混乱，则不得平治，中焦在胃之中，中焦失治，胃气因上冲也。脾，坤也，坤助胃气，消磨（医统本作“磨消”）水谷，脾气不转，则胃中水谷不得磨消，故胃中浊也。《金匮要略》曰∶谷气不消，胃中苦浊。荣者，水谷之精气也；卫者，水谷之悍气也。气不能布散，致荣卫不通，血凝不流。卫气者，阳气也；荣血者，阴气也。阳主为热，阴主为寒。卫气前通者，阳气先通而热气得行也。《内经》曰∶膀胱者，津液藏焉，化则能出。以小便赤黄，知卫气前通也。热气与胃（医统本作“卫”）气相搏而行，出入脏腑，游于经络，经络客热，则血凝肉腐，而为痈脓，此见其热气得行。若阴气前通者，则不然，阳在外为阴之使，因阳气厥微，阴无所使，遂阴气前通也。
《内经》曰∶阳气者，卫外而为固也，阳气厥微，则不能卫外，寒气因而客之。鼻者，肺之候，肺主声，寒气内入者，客于肺经，则嚏而出之，声咽塞。寒者，外邪也；厥者，内邪也。外内之邪合并，相逐为热，则血凝不流。今为热所拥，使血凝自下，如豚肝也。上焦阳气厥，下焦阴气厥，二气俱厥，不相顺接，则脾气独弱，不能行化气血，滋养五脏，致五脏俱虚，而五液注下。《针经》曰∶五脏不和，使液溢而下流于阴。阖，合也。清，圊也。下焦气脱而不合，故数便而下重。脐为生气之原，脐筑湫痛，则生气欲绝，故曰命将难全。脉阴阳俱紧者，口中气出，唇口干燥，蜷卧足冷，鼻中涕出，舌上苔滑，勿妄治也。到七日已（赵本作“以”）来，其人微发热，手足温者，此为欲解；或到八日已（赵本作“以”）上，反大发热者，此为难治。设使恶寒者，必欲呕也；腹内痛者，必欲利也。脉阴阳俱紧，为表里客寒。寒为阴，得阳则解。口中气出，唇口干燥者，阳气渐复，正气方温也。虽尔然而阴未尽散，蜷卧足冷，鼻中涕出，舌上滑苔，知阴犹在也。方阴阳未分之时，不可妄治，以偏阴阳之气。到七日以来，其人微发热，手足温者，为阴气已绝，阳气得复，是为欲解。若过七日不解，到八日以上，反发大热者，为阴极变热，邪气胜正，故云难治。阳脉紧者，寒邪发于上焦，上焦主外也；阴脉紧者，寒邪发于下焦，下焦主内也。设使恶寒者，上焦寒气胜，是必欲呕也；复内痛者，下焦寒气胜，是必欲利也。脉阴阳俱紧，至于吐利，其脉独不解，紧去入（熊校记∶紧去人安，汪本赵本人作入。按注云∶紧去则人安，以文意求之成本自作人，不作入）安，此为欲解。若脉迟至六七日，不欲食，此为晚发，水停故也，为未解；食自可者，为欲解。脉阴阳俱紧，为寒气甚于上下，至于吐利之后，紧脉不罢者，为其脉独不解，紧去则人安，为欲解。若脉迟至六七日，不欲食者，为吐利后，脾胃大虚。《内经》曰∶饮入于胃，游溢精气，上输于脾，脾气散精，上归于肺，通调水道，下输膀胱，水精四布，五经并行。脾胃气强，则能输散水饮之气；若脾胃气虚，则水饮内停也。所谓晚发者，后来之疾也。若至六七日而欲食者，则脾胃已和，寒邪已散，故云欲解。病六七日，手足三部脉皆至，大烦而口噤不能言。其人躁扰者，必欲解也。烦，热也。传经之时，病患身大烦，口噤不能言，内作躁扰，则阴阳争胜。若手足三部脉皆至，为正气胜，邪气微，阳气复，寒气散，必欲解也。若脉和，其人大烦，目重，睑内际黄者，此为（赵本无“为”字）欲解也。《脉经》曰∶病患两目有黄色起者，其病方愈。病以脉为主，若目黄大烦，脉不和者，邪胜也，其病为进；目黄大烦，而脉和者，为正气已和，故云欲解。脉浮而数，浮为风，数为虚，风为热，虚为寒，风虚相搏，则洒淅恶寒也。
《内经》曰∶有者为实，无者为虚。气并则无血，血并则无气。风则伤卫，数则无血。浮数之脉，风邪并于卫，卫胜则荣虚也。卫为阳，风搏于卫，所以为热。荣为阴，荣气虚，所以为寒。风并于卫者，发热、恶寒之证具矣。脉浮而滑，浮为阳，滑为实，阳实相搏，其脉数疾，卫气失度，浮滑之脉数疾，发热汗出者，此为不治。浮为邪气并于卫，而卫气胜；滑为邪气并于荣，而荣气实。邪气胜实，拥于荣卫，则荣卫行速，故脉数疾。一息六至曰数，平人脉一息四至，卫气行六寸，今一息六至，则卫气行九寸，计过平人之半，是脉数疾，知卫气失其常度也。浮滑数疾之脉，发热汗出而当解，若不解者，精气脱也，必不可治。经曰∶脉阴阳俱盛，大汗出不解者死。伤寒咳逆上气，其脉散者死。谓其形损故也。《千金方》云∶以喘嗽为咳逆，上气者肺病，散者心脉，是心火刑于肺金也。《内经》曰∶心之肺谓之死阴，死阴之属，不过三日而死，以形见其损伤故也。卷一